

**GUVERNUL REPUBLICII MOLDOVA**

**HOTĂRÎRE**

**nr. \_\_\_\_\_\_\_\_ din \_\_\_\_\_\_\_\_ 2013**

**pentru aprobarea Regulamentului cu privire la cuantumul și criteriile de determinare a cheltuielilor suportate și determinate de angajator pentru transportul, hrana și studiile profesionale ale angajatului**

În scopul implementării art. 19 lit. a) şi art. 24 alin. (19), art. 99 alin. (2) al Codului Fiscal nr. 1163-XIII din 24 aprilie 97 (republicat în Monitorul Oficial al Republicii Moldova, ediţie specială din 8 februarie 2007), pct 3 din Anexa nr.5 din Legea anuală a bugetului de asigurări sociale de stat, precum și a pct. 32 din Anexa nr.3 la Legea cu privire la mărimea, modul şi termenele de achitare a primelor de asigurare obligatorie de asistenţă medicală nr.1593-XV din 26.12.2002, cu modificările şi completările ulterioare, Guvernul:

**HOTĂRĂŞTE:**

1. Se aprobă Regulamentul cu privire la cuantumul și criteriile de determinare a cheltuielilor suportate și determinate de angajator pentru transportul, hrana și studiile profesionale ale angajatului (se anexează).
2. Ministerul Finanţelor, Ministerul Muncii, Protecţiei Sociale şi Familiei, precum și Ministerul Sănătății în termen de două luni, vor aduce actele sale normative în conformitate cu prezenta hotărîre.

**PRIM-MINISTRU Iurie LEANCĂ**

Contrasemnează:

Viceprim-ministru,

Ministrul economiei Valeriu LAZĂR

Ministrul finanţelor Anatol ARAPU

Ministrul muncii, Valentina BULIGA

protecţiei sociale şi familiei

Ministrul sănătăţii Andrei USATÎI

Aprobat

prin Hotărîrea Guvernului

nr. \_\_\_\_\_ din \_\_\_\_\_

**Regulamentul cu privire la**

**cuantumul și criteriile de stabilire a** **cheltuielilor suportate și determinate de angajator pentru transportul, hrana și studiile profesionale ale angajatului**

**1.** Prezentul Regulament stabilește regimul fiscal de reținere din perspectiva angajatorului și angajatului pentru cheltuielile suportate şi determinate de angajator pentru transportul, hrana şi studiile profesionale ale angajatului.

**Secţiunea 1**

**Cheltuielile pentru transportul organizat al angajaţilor**

**2.** Angajatorul este în drept să deducă cheltuielile suportate pentru transportul organizat al salariaților în limita plafonului mediu de 25 lei (fără TVA) per angajat pentru fiecare zi efectiv lucrată de către angajaţii transportați. Acest plafon valoric se calculează ca raport dintre cheltuielile lunare suportate de către angajator pentru transportul organizat al angajaţilor și numărul de angajaţi transportați în decurs de o lună.

**3.** Criteriul stabilit de pct. 2 al prezentului Regulament se aplică pentru transportul organizat al angajaţilor la/de la locul de muncă de la/spre domiciliul acestora. Acest criteriu nu se aplică pentru celelalte cazuri de transportare a angajaţilor în scopul desfășurării activității de întreprinzător, regimul fiscal de reținere pentru care se determină conform modului general stabilit.

**4.** Sumele ce se încadrează în sau depășesc plafonul mediu stabilit de pct. 2 al prezentului Regulament nu se vor considera drept recompense și facilități acordate de angajator din perspectiva angajatului și nu vor implica careva obligații fiscale / de reținere adiționale pentru angajaţi.

**5.** Deducerea cheltuielilor suportate în conformitate cu prevederile pct. 2 al prezentului Regulament se permite numai la prezentarea următoarelor documente confirmative:

1. în cazul organizării transportului angajaţilor de către angajator în mod independent:

- ordinul intern al angajatorului care stabilește politica de transportare organizată a angajaţilor;

- itinerarul mijlocului de transport utilizat la transportarea angajaţilor (cu indicarea distanței parcurse de mijlocul de transport la/de la locul de muncă de la/spre domiciliu pentru fiecare rută), precum și lista angajaţilor transportați per fiecare rută;

- foile de parcurs aferente mijlocului de transport utilizat la transportarea angajaţilor;

- foile de pontaj aferente angajaţilor transportați.

1. în cazul cînd angajatorul beneficiază de serviciile persoanelor terțe pentru organizarea transportului angajaţilor săi:

- ordinul intern al angajatorului care stabilește politica de transportare organizată a angajaţilor;

- contractul de prestare a serviciilor care prevede itinerarul utilizat pentru asigurarea transportului angajaţilor (cu indicarea distanței parcurse de mijlocul de transport la/de la locul de muncă de la/spre domiciliu pentru fiecare rută);

- foile de pontaj aferente angajaţilor transportați.

- documente ce confirmă prestarea serviciilor;

- factura fiscală / factura.

**Secţiunea 2**

**Cheltuielile pentru hrana organizată a angajaţilor**

**6.** Angajatorul, la care salariul mediu lunar brut este egal sau depășește ¾ din cuantumul salariului mediu lunar pe economie prognozat pentru fiecare an este în drept să deducă cheltuielile pentru hrana organizată a angajaţilor.

**7.** În cazul în care criteriul stabilit de pct. 6 al prezentului Regulament se respectă, limita maximă permisă spre deducere nu va depăși 35 lei (fără TVA) per angajat pentru fiecare zi efectiv lucrată de către angajatul respectiv.

**8.** Sumele ce se încadrează în valoarea stabilită de pct. 7 al prezentului Regulament nu se vor considera drept recompense și facilități acordate de angajator din perspectiva angajatului și nu vor implica careva obligații fiscale / de reținere adiționale pentru angajaţi.

**9.** Deducerea cheltuielilor suportate în conformitate cu prevederile pct.6 și pct. 7 al prezentului Regulament se permite numai la prezentarea următoarelor documente confirmative:

- ordinul intern al angajatorului care stabilește politica de hrană organizată a angajaţilor, cu indicarea expresă a listei angajaţilor asigurați cu hrană;

- documentul ce reprezintă acordul angajatului pentru hrană;

- actele ce confirmă costul suportat pentru hrana angajaţilor, în cazul cînd angajatorul în mod independent asigură hrana angajaţilor;

- contractul și documentele ce confirmă prestarea serviciilor de catering, în cazul cînd angajatorul asigură hrana organizată a angajaţilor contractînd serviciile companiilor terțe;

- factura fiscală / factura;

- foile de pontaj aferente angajaţilor pentru care a fost asigurată hrana.

**Secţiunea 3**

**Cheltuielile pentru studiile profesionale ale angajaţilor**

**10.** Angajatorul este în drept să deducă cheltuielile pentru studiile profesionale / de perfecționare profesională, suportate în folosul angajaţilor pe parcursul anului fiscal, cu condiția că asemenea cheltuieli sunt suportate exclusiv în cadrul activității de întreprinzător și reieșind din motive privind necesitatea acestor studii / perfecționări pentru categoria și specificul de activitate a angajaţilor.

**11.** În cazul în care criteriile stabilite de pct. 10 al prezentului Regulament sunt respectate, cheltuielile suportate nu se vor considera drept recompense și facilități acordate de angajator din perspectiva angajatului și nu vor implica careva obligații fiscale / de reținere adiționale pentru angajaţi.

**12.** Deducerea cheltuielilor suportate în conformitate cu prevederile pct. 10 al prezentului Regulament se permite numai la prezentarea următoarelor documente confirmative:

- ordinul intern al angajatorului care specifică lista angajaţilor care beneficiază de studiile profesionale / de perfecționare profesională;

- contractul, factura și documentele care confirmă costurile suportate;

- documentele care confirmă prestarea serviciilor și desfășurarea pregătirilor de perfecționare profesională (certificat, diplomă, etc.);